অন্ধবিশ্বাসৰ ভয়াবহতা ( জ্যোতিৰূপম দত্ত ) - সাহিত্য ডট অৰ্গ\n: "হঠাতে কিবা অসুখত ভুগিছে নেকি ? জৰুৰ কাৰোবাৰ বেয়া নজৰ লাগিছে ! এটা কাম কৰক । ক'লা সুতা এডাল হাতত মেৰিয়াই লওক । পীতবস্ত্ৰ পৰিধান কৰক !"\n: "পৰীক্ষাত আশানুৰূপ ফলাফল পোৱা নাই ? চাৰিটা সোমবাৰে আহঁত গছৰ তলত মিঠাতেল ঢালক ।"\n: "ব্যৱসায়ত সফল হোৱা নাই ? জৰুৰ কাৰোবাৰ কোপদৃষ্টি পৰিছে । চিঙৰাৰ লগত সেউজীয়া চাটনি খাওঁক ।"\n: "ৰাজহাড়ৰ বিষত ভুগিছে নেকি ? আঁঠুত পানী ঢালক !"\nবিশ্বাস কৰিবলৈ টান হলেও এই একবিংশ শতিকাৰ সময়তো আজিৰ সমাজৰ বহুসংখ্যক লোকৰ বাবে এনেবোৰ নিদানেই সবাতোকৈ বিশ্বাসযোগ্য । আমি প্ৰত্যেকেই প্ৰাত্যহিক জীৱনৰ বহু কাম কাজৰ বাবে বহুবিধ অত্যাধুনিক প্ৰযুক্তিসমৃদ্ধ আহিলাৰ ওপৰতে নিৰ্ভৰশীল । দিয়াচলাইটোৰ পৰা ম'বাইললৈকে নানা বৈজ্ঞানিক উপকৰণেৰে আমাৰ প্ৰাত্যহিক জীৱনটো ভৰি থাকে ।\nএকেদৰে দেখা যায় যে বৈদ্যুতিন সংবাদ মাধ্যমসমুহৰ সংবাদ আহৰণ তথা প্ৰচাৰৰ প্ৰতিটো খোজতেই বিভিন্ন অত্যাধুনিক বৈজ্ঞানিক উপকৰণৰ ব্যৱহাৰ হয় । পিছে প্ৰতিটো পুৱাতেই বেছিভাগ টিভি চেনেলতেই কোনোবা এজন স্বয়ম্ভু বিশাৰদে আজিৰ দিনটো কেনেদৰে যাব বা প্ৰতিকাৰ হিচাপে কি পিন্ধিব লাগিব তেনেবোৰ বিষয়ত জ্ঞান প্ৰদান কৰাৰ অনুষ্ঠানহে সাধাৰণ দৰ্শকৰ প্ৰত্যক্ষ কৰাৰ সৌভাগ্য (!) হয় । সেই স্বয়ম্ভু ভৱিষ্যদ্ৰষ্টাজনে সমুখত অত্যাধুনিক লেপটপ এটা লৈ সৌৰজগতত অস্তিত্বহীন ৰাহু-কেতু নামৰ গ্ৰহ (!) দুটাৰ বিশেষ ৰাশিৰ জাতক-জাতিকাৰ ওপৰত পৰা প্ৰভাৱৰ জ্ঞান প্ৰদান কৰে । প্ৰতিটো প্ৰভাততে তেখেতসকলৰ দৰে সমগ্ৰ পৃথিৱীৰ জীৱকুলৰ ভুত-ভৱিষ্যতৰ কথা নখদৰ্পনত থকা এনেধৰণৰ প্ৰবাদপ্ৰতীম (!) ব্যক্তিৰ মুখনিসৃত বাণীৰে আমাৰ দৰে কুকুৰধুলি জীৱৰো নিৰ্বানপ্ৰাপ্তি হয় । এনেধৰণৰ সৰ্ববিদ্যাবিশাৰদ সকলেই কিছু কিছু ব্যক্তিক তেখেতসকলৰ 'বেয়া নজৰ' থকা বুলি ঘোষণা কৰি প্ৰতিকাৰ হিচাপে হেজাৰটকীয়া 'নজৰ ৰক্ষা কৱচ' পিন্ধিবলৈ উদগনি দিয়ে । ইয়াৰ উপৰিও চেনেলসমুহত প্ৰতিদিনেই বিশেষ সম্প্ৰচাৰত কিছুমান ব্যক্তিৰ 'বেয়া নজৰ'ৰ পৰা বাচিবলৈ এনেধৰণৰ হেজাৰটকীয়া তাবিজ-কবচ-মাদুলীৰ বিজ্ঞাপনো অহৰ্নিশে প্ৰচাৰ কৰা হয় ।\nপিছে দুখৰ বিষয় যে চৰকাৰী বা বেচৰকাৰীভাৱে কাগজে পত্ৰই ডাইনী হত্যা বা অন্ধবিশ্বাস ৰোধৰ ক্ষেত্ৰত এনেবোৰ উদ্যম চলি থকাৰ মাজতো এনেধৰণৰ ভয়ংকৰ কাণ্ড ঘটাৰ পৰা প্ৰতিহত কৰিবলৈ এতিয়ালৈ সক্ষম হোৱা নাই । সমাজৰ প্ৰতিটো স্তৰতে শিপাই থকা এনে অন্ধবিশ্বাসে কোঙা কৰা এখন পৃথিৱীক মুক্ত কৰিবলৈ হয়টো আৰু কিছু সময়ৰ প্ৰয়োজন হব । এনেধৰণৰ কথা-কাণ্ডৰ এতিয়াও চলি থকাৰ মুৰতে দেখা যায় যে সমাজৰ নেতৃস্থানীয় ব্যক্তিসকলৰ বৌদ্ধিক অনগ্ৰসৰতাৰেই এই বিষয়ৰ মুল কাৰক । এই ক্ষেত্ৰত ছাত্ৰ-সংগঠনবোৰে এটি গুৰুত্বপুৰ্ণ ভুমিকা পালন কৰিব পাৰে । পিছে বেছিভাগ ছাত্ৰ-সংগঠনবোৰকে এনেবোৰ সামাজিক সমস্যা সমাধানৰ বাবে আগবাঢ়ি অহাতকৈ বিভিন্ন ৰাজনৈতিক সমস্যাৰ ক্ষেত্ৰতহে জপিয়াই পৰা পৰিলক্ষিত হয় । এনেবোৰ সিদ্ধান্তৰ ক্ষেত্ৰত ভবিষ্যতৰ ৰাজনৈতিক ক্ষেত্ৰখনত তথাকথিত ছাত্ৰ-নেতাসকলৰ ব্যক্তিগত লাভালাভৰ প্ৰশ্নইহে প্ৰাধান্য পোৱা দেখা যায় য'ত বেছিভাগ জলন্ত সামাজিক সমস্যাৰ ক্ষেত্ৰত এনেবোৰ ছাত্ৰ সংগঠনৰ ভূমিকা একেবাৰে নিস্ক্ৰিয় বুলি কলেও মিছা কোৱা নহয় ।\nঅকল চৰকাৰী পৃষ্ঠপোষকতা বা আইন প্ৰণয়ন কৰি এনেবোৰ সমস্যাক মষিমুৰ কৰাটো সহজ নহয় । এনেবোৰ বিষয়ত দোষীক দৃষ্টান্তমুলক শাস্তি দিবলৈ কঠোৰ আইনৰ প্ৰয়োজন আছে । পিছে সৰ্বসাধাৰণৰ মনত শিপাই থকা অন্ধবিশ্বাসৰ ঘাই-শিপাডাল পুলিয়ে পোখাই উভালিবলৈ সামাজিক সংগঠনসমুহৰ দায়বদ্ধতাকো উলাই কৰিলে নহব । চৰকাৰী প্ৰশাসনযন্ত্ৰৰ সঠিক ব্যৱহাৰ কৰি সাধাৰণ লোকৰ মাজলৈ বিজ্ঞানভিত্তিক মানসিকতাৰ প্ৰসাৰ আৰু প্ৰচাৰৰ সুব্যৱস্থা কৰাতো অতীব প্ৰয়োজনীয় । বিভিন্ন সংবাদ মাধ্যমৰ যোগেদি পৰম্পৰাগত তথা আধুনিক চিকিৎসাক্ষেত্ৰৰ প্ৰায়োগিক বিধি ব্যৱস্থাসমূহৰ কথা ভালকৈ প্ৰচাৰ কৰাটো দৰকাৰ । আশাকৰো চৰকাৰ, সামাজিক সংগঠন তথা সংবাদ মাধ্যমৰ দায়িত্বশীল কাৰ্য্যপ্ৰণালীয়ে আজিৰ সমাজৰ সকলোৰে মানসিকতাৰ পৰিবৰ্তন কৰি সমাজৰ প্ৰতিটো স্তৰতে প্ৰণালীবব্ধ বিজ্ঞানভিত্তিক শিক্ষাৰ প্ৰচলন তথা সাধাৰণ লোকৰ মনত যুক্তিবাদী মানসিকতাক গঢ়ি তোলাত যত্নপৰ হব ।\n← চিত্ৰ বিথীকা - (অৰুণজ্যোতি দাস)\nসময়োপযোগী আৰু অতি দৰকাৰী লেখা।\nঅন্ধবিশ্বাসৰ লগত জড়িত বিষয়বোৰ সাঙুৰি লিখা সুন্দৰ প্ৰবন্ধ।\nলেখক আৰু সম্পাদকক অভিনন্দন আৰু ধন্যবাদ জনালোঁ।
